**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона је члан 97. тачка 9) Устава Републике Србије, по коме Република Србија уређује и обезбеђује систем заштите и унапређивања животне средине.

**II. РАЗЛОЗИ ЗА ДОНОШЕЊЕ ЗАКОНА И ЦИЉЕВИ КОЈИ СЕ ОСТВАРУЈУ**

1. **Стање нормативне уређености**

У складу са Уставом, Република Србија уређује систем заштите животне средине *Законом о заштити животне средине* („Службени гласник РС”, бр. 135/04, 36/09, 36/09–др. закон, 72/09–др. закон и 43/11-УС) и посебним законима и подзаконским актима (ваздух, воде, шуме, земљиште, минерални ресурси, природа, отпад, амбалажа и амбалажни отпад, хемикалије, биоцидни производи и др.) У 2014. години, у Бриселу, спроведен је аналитички преглед усклађености законодавства Републике Србије са правним тековинама Европске уније, Скрининг за поглавље 27 - Животна средина и климатске промене. У првој половини 2015. године усвојен је Документ о статусу и плановима преношења и спровођења правних тековина ЕУ за Поглавље 27. С обзиром на спроведени аналитички преглед законодавства и рокове транспозиције и имплемантације предвиђене овим документом, оцењена је важност и непходност измена и допуна овог закона као системског закона у области заштите животне средине.

Са становишта измена и допуна закона које се предлажу овим законом релевантни су одређени прописи, и то:

***Закон о контроли државне помоћи*** *(„Службени гласник РС”, број 51/09)*којим сеуређују општи услови и поступак контроле државне помоћи у циљу заштите слободне конкуренције на тржишту, и то применом начела тржишне економије и подстицања привредног развоја, обезбеђење транспарентности у додели државне помоћи, као и извршавање преузетих обавеза по закљученим међународним уговорима, који садрже одредбе о државној помоћи.

***Уредбa о правилима за доделу државне помоћи*** *(„Службени гласник РС”, бр. 13/10, 100/11, 91/12, 37/13 и 97/2013)*, којом се уређују правила за доделу државне помоћи, односно за оцену дозвољености пријављене, односно додељене државне помоћи и правни поредак Републике Србије усклађује са садржином инструмената тумачења које су у вези са државном помоћи усвојиле институције Европске заједнице. Овом уредбом уређује се и државна помоћ за управљање отпадом, за санацију контаминираних локација, за израду студија заштите животне средине (чл.51.- 54. и члан 60). Овај закон садржи усклађивања везана за државну помоћ у области заштите животне средине.

***Закон о буџетском систему*** *(„Службени гласник РС”, 54/09, 73/10, 101/10, 101/11, 93/12, 62/13, 63/13 - исправка, 108/13, 142/14, 68/15 – др.закон и 103/15)* који уређује планирање, припрему и извршење буџета Републике Србије, аутономне покрајине и јединице локалне самоуправе, припрему и доношење финансијских планова као и сва остала питања везана за функционисање буџетског система, и којим се утврђују фискални принципи и процедуре. Тим законом уређује се и институт буџетског фонда, начин његовог финансирања и обавезе које проистичну из буџетског фонда.

***Закон о престанку важења Закона о Фонду за заштиту животне средине***(„Службени гласник РС”, број 93/12)чијим ступањем на снагу је престао са радом Фонд за заштиту животне средине.

***Уредба о висини и условима за доделу подстицајних средстава*** („Службени гласник РС”, бр. 88/09, 67/10, 101/10, 86/11, 35/12 и 41/13) којом су утврђени висина и услови за доделу подстицајних средстава за поновну употребу и искоришћење отпада као секундарне сировине или за добијање енергије.

У тексту овог закона предложен је правни основ за доношење ове уредбе који је до ступања на снагуЗакона о престанку важења Закона о Фонду за заштиту животне средине био прописан у Закону о Фонду за заштиту животне средине.

***Закон* *о водама***(„Службени гласник РС”, бр. 30/10 и 93/12), који уређује правни статус вода, интегрално управљање водама, водним објектима, водним земљиштем, изворе и начин финансирања водне делатности. Тим законом посебно је уређена заштита, односно квалитет површинских и подземних вода, укључујући утицај прекограничног загађења (члан 92.), као и граничне вредности емисије загађујућих материја у воде. (члан 93.).

***Уредба о граничним вредностима емисије загађујућих материја у воде и роковима за њихово достизање*** („Службени гласник РС”, бр. 67/11, 48/12 и 1/16) која прописује граничне вредности емисије, односно највеће дозвољено испуштање загађујућих материја у воде из специфичних индустријских производних процеса (технолошке отпадне воде), из домаћинстава (комуналне отпадне воде) и других активности (друге отпадне воде), ради спречавања погоршања квалитета воде и животне средине. Уредба такође прописује и обавезу правних лица и предузетника, који имају постројења за пречишћавање оптадних вода и који испуштају своје отпадне воде у реципијент или јавну канализацију, да донесу акционе планове за достизање граничних вредности емисије, утврде рокове за постепено достизање граничних вредности емисије, да поступају у складу са тим планом као и да подносе извештај о спровођењу акционог плана министарствима надлежним за послове заштите животне средине и водопривреде, на сваке две године.

У делу текста закона којим се уређује заштите вода, обезбеђује се имплементација прописа у области заштите и очувања квалитета подземних вода, постизања граничних вредности емисија од стране правних лица и предузетника који испуштају отпадне воде у реципијент или јавну канализацију, и то кроз систем надзора. Такође, до сада правном регулативом није био обухваћен део који се односи на муљ који се јавља као остатак из постројења за пречишћавање отпадних вода, односно није било потпуно разграничено који ће прописи прецизније уредити ову област.

**2. Разлози за доношење и циљеви**

Разлози за доношење овог закона састоје се у потреби за:

* усклађивањем Закона о заштити животне средине и других прописа у области заштите животне средине са прописима о додели државне помоћи: *Законом о контроли државне помоћи* („Службени гласник РС”,број 51/09*) и Уредбом о правилима за доделу државне помоћи* („Службени гласник РС”, бр. 13/10, 100/11, 91/12, 37/13 и 97/13);
* усклађивање са фактичким стањем услед престанка рада Фонда за заштиту животне средине ступањем на снагу *Закона о престанку важења Закона о Фонду за заштиту животне средине* („Службени гласник РС”, број 93/12); и усклађивањем Закона о заштити животне средине са другим системским законима и то најпре са *Законом о буџетском систему* („Службени гласник РС”, бр. 54/09, 73/10, 101/10, 101/11, 93/12, 62/13, 63/13-испр., 108/13 и 142/14),
* обезбеђивањем финансирања заштите и унапређивања животне средине и функционисање система економских инструмената;
* усклађивање закона са са релевантним међународним уговорима и прописима Европске уније, посебно са:
* *Законом о потврђивању Конвенције о доступности информација, учешћу јавности у доношењу одлука и праву на правну заштиту у питањима животне средине* („Службени гласник РС-Међународни уговори”, број 38/09);
* ***Законом и потврђивању Конвенције о међународном промету угрожених врста дивље фауне и флоре* („Службени лист СРЈ-Међународни уговори**”**, број 11/01);**
* *Законом о потврђивању Европске конвенције о пределу* („Службени гласник РС – Међународни уговори”, број 4/11);
  + - *Директивом 86/278/ЕЕЦ о заштити животне средине, посебно земљишта, при коришћењу канализационог муља у пољопривреди* (**Council Directive 86/278/EEC of 12 June 1986 on the protection of the environment, and in particular of the soil, when sewage sludge is used in agriculture** 31986L0278);
    - *Уредбом 338/97/Е****С о заштити врста дивље фауне и флоре регулисањем њихове трговине* (Council Regulation (EC) No 338/97 of 9 December 1996 on the protection of species of wild fauna and flora by regulating trade therein** 31997R0338);
    - *Директивом* ***2003/4/EЦ о доступности информација о животној средини* (**Directive 2003/4/EC of the European Parliament and of the Council of 28 January 2003 on public access to environmental information and repealing Council Directive 90/313/ 32003L0004**)**;
    - Уредбом Европског Парламента и Савета 1221/2009/ЕУ од 25. новембра 2009 о добровољном учешћу организација у систему менаџмента заштите животне средине (ЕМАС), (Regulation 1221/2009 of European Parliament and of the Council of 25 November 2009 on the Voluntary Participation By Organisations in a Community Eco-Management and Audit Scheme (EMAS) 32009R1221).
* обезбеђивање ефикасније имплементације закона.

Један од основних циљева овог закона је да се у складу са начелом одрживог развоја обезбеди заштита животне средине, природних ресурса и здравља људи. Овим изменама и допунама Закона о заштити животне средине остварују се општи циљеви установљени законом, односно примена установљених начела:

* примена начела „*загађивач плаћа*” и *„корисник плаћа”* под једнаким условима за сва правна лица која обављају привредну делатност на територији Републике Србије и обезбеђивање средстава намењених финансирању пројеката, програма и активности које се односе на заштиту и унапређивање животне средине;
* усклађеност подстицајних мера са шемом државне помоћи доношењем подзаконских прописа;
* доступности информација о животној средини и учешћу јавности у доношењу одлука.

Тежиште политике заштите животне средине развијених земаља, укључујући земље ЕУ је висок ниво заштите животне средине и њено утемељење на економским принципима („загађивач плаћа”). Политика заштите животне средине усмерена је на изворе загађивања, с циљем да се обезбеди уравнотежен однос између развојних интереса и потреба заштите животне средине, кроз одрживи развој. Интегрални приступ проглашен је основом политике заштите животне средине и свих политика на локалном, регионалном и глобалном нивоу. Решавање проблема индустријског загађења заснива се на примени принципа „загађивач плаћа” у складу са Препоруком Савета 75/436 Еуратом, ЕЦСЦ, ЕЕЦ – принцип „загађивач плаћа” (Council Recommendation 75/436 Euratom, ECSC, EEC – Polluter Pay Principle ) и Препоруком ОЕЦД – „Загађивач плаћа”.

Доношењем Закона о престанку важења Закона о Фонду за заштиту животне средине, престао је са радом Фонд за заштиту животне средине. Закон је донет септембра 2012. године. Овим законом је прописано да права и обавезе Фонда преузима Република Србија, да права и обавезе у име Републике Србије врши Влада, као и да ће се о извршавању обавеза Фонда преузетих у складу са законом, старати министарства у оквиру својих надлежности утврђених Законом о министарствима („Службени гласник РС”, број 72/12). Вршење послова угашеног Фонда, у контексту наведених реформи, преузела су ресорна министарства.

Укидање Фонда условило је потребу за проналажењем решења за стабилно финансирање заштите животне средине, у складу са Законом о буџетском систему.

С обзиром да важећи Закон о заштити животне средине не садржи одредбе које се односе на доделу државне помоћи, један од значајних разлога за измене и допуне овог закона јесте и његово усклађивање са прописима о додели државне помоћи. Наиме, 2011. године донет је Закључак Владе 05 Бpoj: 401-6830/2011-1 од 9. септембра 2011. године о Попису постојећих шема државне помоћи. Попис шема државне помоћи представља попис прописа и и одредаба, које је потребно ускладити са прописима којима се уређује државна помоћ. На наведеном Попису шема државне помоћи налази се и важећи Закон о заштити животне средине. У циљу његовог усклађивања са прописима у области државне помоћи, предложене су измене и допуне у том домену.

Овај закон такође садржи предлоге решења која се односе на усклађивање са релевантним прописима Европске уније и то најпре у домену остваривања захтева заштите животне средине и људског здравља при третману, одлагању и коришћењу муља који настаје приликом пречишћавања отпадних вода.

Предложена решења представљају делимично ускалађивање са Директивом 86/278/ЕЕЦ о заштити животне средине, посебно земљишта, при коришћењу канализационог муља у пољопривреди и односе се на поновну употребу канализационог муља и одлагање који заостаје након пречишћавања комуналних отпадних вода, као и муља после третмана технолошких отпадних вода начин на који се не угрожава животна средина, а за које до сада није било предвиђено којим ће законом бити детаљније уређени. Предложена решења омогућавају системско усклађивање са прописима у области заштите вода од загађивања и њихову ефикаснију имплементацију.

Измене и допуне у домену промета угрожених врста дивље флоре и фауне, представљају усклађивање са одредбама **Закона о потврђивању Конвенције о међународном промету угрожених врста дивље фауне и флоре** (ЦИТЕС) и Уредбе 338/97 **о заштити врста дивље фауне и флоре регулисањем њихове трговине**. Такође, усклађивање са овим ЕУ прописом и међународним уговором представљају и решења која се односе на прописивања улоге научних и стручних организација у њиховом спровођењу. Закон садржи и решења за испуњавања обавеза из овог међународног уговора и осталих националних прописа у овој области, а која се односе на коришћење средстава Зеленог фонда РС као буџетског фонда. Наиме, за спровођење одредаба ЦИТЕС конвенције посебно члана 8. овог међународног уговора, као и одредаба овог и других националних прописа који детаљније дефинишу област прекограничног промета и трговине угроженим, односно заштићеним врстама, такође је неопходно да се обезбеди механизам за финансирање активности које чине саставни део спровођења надзора.

Предложена решења овог закона условљена су такође потребом усклађивања са Директивом **2003/4/EЦ о доступности јавности информација о животној средини (**Directive 2003/4/EC of the European Parliament and of the Council of 28 January 2003 on public access to environmental information and repealing Council Directive 90/313/) и Законом о потврђивању Конвенције о доступности информација, учешћу јавности у доношењу одлука и праву на правну заштиту у питањима животне средине („Службени гласник РС-Међународни уговори”, број 38/09) и то у домену дефинисања појмова, прецизирања поступка и услова за давање информације и њихово одбијање. Предложена решења, односе се и на успостављање и вођења Националног метарегистра за информације о животној средини као електронске базе података и портала ка постојећим базама и документима, у поседу различитих институција и организација, а који је саставни део информационог система. Национални метарегистар, односно Екорегистар је успостављен са циљем да се јавности омогући лак, брз и једноставан приступ информацијама о животној средини и унапреди општа доступност информација из ове области широкој јавности, тако што је, путем различитих интерактивних система претраге, корисницима омогућено лако проналажење жељених информација, директан приступ документима доступним у електронском облику, као и контакт подаци надлежних институција за подношење захтева за приступ информацијама који нису доступни на Интернету.

Предложена решења односе се такође и на предлог који се односи на прописивање општих услова, заштите, одржавања, обнове уништених јавних зелених површина јавних зелених површина, чиме би се на ефикасан начин уредила област уређења јавних зелених површина, а у смислу заштите животне средине.

Доношење нове уредбе ЕМАС (ЕМАС III) - Regulation (EC) No 1221/2009, условило је такође измене одредаба Закона о заштити животне средине које се односе на систем управљања животном средином и то у смислу њиховог брисања из важећег закона, односно замену важећих решења новим решењима у складу са новом ЕМАС (ЕМАС III) уредбом. Наиме, у време доношења Закона о заштити животне средине кроз Regulation (EC) No 761/2001, био је дефинисан тзв. ЕМАС II који није омогућавао учешће компанијама из Србије у систему управљања и контроле заштите животне средине. Због тога се Законом о заштити животне средине кренуло у стварање оквира за спровођење српског система ЕМАС, у који би се могле пријавити и у коме би учествовале само компаније из Србије. У новој уредби за ЕМАС (ЕМАС III) – Regulation (ЕC) No 1221/2009, која је ступила на снагу, Европска Комисија је предвидела могућност да се компаније из држава које нису чланице ЕУ, па самим тим и из Србије, могу пријавити за ЕМАС сертификацију и добити ЕМАС знак али на начин како то дефинише та регулатива и Commission Decision 2011/832/EU – Одлука Комисије 2011/832/ЕУ и то самом пријавом код компетентног тела неке државе чланице ЕУ. Нова ЕУ регулатива дакле пружа могућност компанијама земаља нечланицама ЕУ да кроз механизам учлањења за „Треће земље” као и кроз „ЕМАС Глобал” и оне постану део европског ЕМАС система. У циљу усклађивања са новом ЕУ регулативом у овој области предложене су измене и допуне овог закона.

Законом о потврђивању Европске конвенције о пределу („Службени глансик РС – Међународни уговори”, број 4/11) Република Србија је прихватила све обавезе које произилазе из ове конвенције ради остваривања циљева заштите, управљања и планирања предела, као и организације сарадње у овој области у оквиру Европе. Овом конвенцијом дефинисане су и опште мере за државе чланице које се обавезују: да ће правно признати предео као основну компоненту животног окружења становништва, као израз разноврсности њиховог заједничког културног и природног наслеђа и темеље њиховог индентитета, да ће усвајањем специјалних мера утврдити и спровести оне политике предела које имају за циљ његову заштиту, управљање и планирање као и да ће их интегрисати у политике просторног (регионалног) и урбанистичког планирања, у културне, пољопривредне, социјалне, економске и политике животне средине, и све остале политике које могу да имају посредан или непосредан утицај на њега. Имајући све то у виду, предложено је брисање дела одредбе која одређује да предели „обухватају и подручја изван заштићених природних добара” посебно с обзиром на чињеницу да се Конвенција о пределу односи на очување, заштиту и планирање предела на целој територију земље чланице укључујући и заштићена подручја а идући у сусрет развоју еколошке мреже у Републици Србији. Принципи очувања и заштите предела као дела природне и културне баштине на целој теритоји Републике Србије прихваћени су и у Закону о Просторном плану Републике Србије („Службени глансик РС”, број 99/11).

**III. ОБЈАШЊЕЊЕ ОСНОВНИХ ПРАВНИХ ИНСТИТУТА**

Чланом 1. предложена је измена и допуна у члану 3. Закона на тај начин што је тачка 20) замењена новим појмом отпада у складу са Оквирном директивом о отпаду, а тачка 22) је измењена тако да сада дефинише појам опасне супстанце, док је ранији појам најбоље доступних техника брисан собзиром да је дефинисан другим посебним законом. Такође, додате су тачке: 29а) којом се дефинише орган јавне власти; 33а) којом се дефинише информација о животној средини; 33б) којом се дефинише информација које се чува у име органа јавне власти; 33в) којом се дефинише муљ; 33г) којом се дефинише тражилац информације као свако ко захтева информације о животној средини, у складу са законом којим се уређује приступ информацијама од јавног значаја и тачка 33д) којом се дефинише информација која се односи на угрожавање, односно заштиту животне средине.

Предложени појмови представљају усклађивање са Директивом **2003/4/EС о доступности јавности информација о животној средини (**Directive 2003/4/EC of the European Parliament and of the Council of 28 January 2003 on public access to environmental information and repealing Council Directive 90/313/) и Законом о потврђивању Конвенције о доступности информација, учешћу јавности у доношењу одлука и праву на правну заштиту у питањима животне средине („Службени гласник РС-Међународни уговори”, број 38/09) и Оквирном Директивом о отпаду 2008/98.

Чланом 2. предложена је измена члана 10. став 1. Закона, тако што се додају тачке и то: тачка 8а) која предвиђа да се одрживо управљање природним вредностима и заштита животне средине уређују и прописом којим се уређује контрола опасности од великог удеса који укључује опасне супстанце и тачка 8б) која дефинише прекогранични промет и трговину дивљим врстама.

Овакво решење обезбеђује доношење посебног закона, којим би се извршило усклађивање домаћег законодавства са Директивом 2012/18/ЕУ (Севесо III директивом) о контроли опасности од великог удеса који укључује и опасне супстанце.

Чланом 3. предвиђена је измена члана 15. Закона у циљу његовог прецизирања и побољшања имплементације у сегменту заштите природних ресурса у току и нaкoн њихoвoг коришћења. Тако што надлежни орган не може издати одобрење за коришћење природних ресурса, без сагласности на Пројекат заштите и санације животне средине током и после коришћења ресурса. Такође, предложена су и различита решења у зависности од тога да ли радови и активности приликом коришћења ових ресурса подлежу процедури процене утицаја на животну средину.

Чланом 4. предложена је измена члана 16. Закона, у циљу утврђивања и прецизирања начина спровођења санације и ремедијације деградиране животне средине, тако што је предвиђено да је правно и физичко лице које деградира животну средину дужно да изврши санацију и ремедијацију деградиране животне средине, у складу са пројектом санације и ремедијације на које сагласност даје Министарство, осим за пројекте санације и ремедијације рударских објеката. У случају да правно и физичко лице које деградира животну средину, не изврши санацију и/или ремедијацију деградиране површине, Министарство ће о трошку овог лица извршити потребне радње у циљу санације и/или ремедијације деградиране површине. Такође предложено је да се, у случају отварања поступка ликвидације или стечаја над тим лицем, из ликвидационе или стечајне масе подмирују и трошкови санације и ремедијације. Министар ближе прописује садржину пројеката санације и ремедијације, поступак и услове за издавање сагласности на пројекат као и документацију која се подноси уз захтев за давање сагласности. Предлог измене се односи и на изостављање речи „методологија” из будућег подзаконског акта, из разлога што представља сувише широк појам, недовољно прецизан док прописивање садржине пројеката санације и ремедијације даје могућност прецизнијег уређења ове одредбе и самог поступка давања сагласности; један од разлога за замену методологије садржином пројеката санације ремедијације је и објективно постојање немогућности прописивања јединствене методологије за све врсте санационих радова. Наведене измене предложене су у циљу побољшања ефикасности примене прописа.

Чланом 5. предложена је измена члана 20. став 3. Закона којим се предлаже да скупштина јединице локалне самоуправе посебном одлуком уређује опште услове заштите, начин подизања и одржавања, обнове уништених јавних зелених површина и вођење података о јавним зеленим површинама, чиме би се на ефикасан начин уредила област уређења јавних зелених површина, а у смислу заштите животне средине.

Чланом 6. предложено је да се у члану 23. после става 2. додају нови ст. 3-5. који предвиђају обавезу правних лица и предузетника који имају постројења за пречишћавање отпадних вода или треба да их изграде и испуштају своје отпадне воде у реципијент или јавну канализацију, осим постројења која подлежу издавању интегрисане дозволе, да донесу Акциони план за постепено достизање граничних вредности емисије загађујућих материја у воде и њиме утврде рокове за њихово постепено достизање, као и да поступају сагласно том Акционом плану, а у складу са прописом којим се уређују граничне вредности eмисије загађујућих материја у воде и рокови за њихово достизање. Предвиђено је и да се муљ који је настао у процесу пречишћавања комуналних отпадних вода мора третирати, одлагати и користити на начин да се не угрози животна средина и здравље људи, у складу са законом којим се уређује заштита вода од загађивања, а муљ који је настао у процесу пречишћавања технолошких отпадних вода мора се третирати, одлагати и користити у складу са законом којим се уређује управљање отпадом, осим муља који је рударски отпад настао у процесу експлоатације и припреме минералних сировина.

Измене овог члана предложене су у складу са **Директивом Савета** 86/278/EEС **о заштити животне средине, посебно земљишта, при коришћењу канализационог муља у пољопривреди, и служе обезбеђивању** ефикасније имплементације одредаба у области заштите и очувања квалитета подземних вода, постизања граничних вредности за испуштање отпадних вода у реципијент или јавну канализацију. Такође, разграничење прописа који ће ближе уредити муљ који се јавља као остатак из постројења за пречишћавање отпадних вода, до сада није било предвиђено важећим прописима. Ово разграничење је важно за даљу транспозицију ове директиве у национално законодавство и даљу имплементацију прописа.

Чланом 7. предложена је измена члана 28. Закона у циљу прецизирања ове одредбе и постизања њене потпуне усаглашености са одредбама ЦИТЕС конвенције, Уредбом Европске Комисије 338/97 и Законом о заштити природе, у смислу проширења примене ове одредбе на све примерке и популације угрожених, односно заштићених врста и на међународном нивоу, а не само на примерке на територији Републике Србије, а такође и на све видове прекограничног промета и трговине, на увоз и на извоз, а не само извоз како је то тренутно прописано важећом одредбом закона. Предвиђена је и документација која се подноси уз захтев за издавање дозволе. Такође, овим чланом се предвиђа које стручне послове обављају научне и стручне организације (утврђивање да ли увоз, извоз, поновни извоз или унос из мора угрожава опстанак у природи строго заштићених, заштићених и других дивљих врста, поступање са заплењеним и одузетим примерцима, услове за држањe живих примерака дивљих врста у заточеништву и др). Ова измена предложена је у складу са чл. 3, 4, 8. и 9. ЦИТЕС конвенције и Уредбом 338/97, у циљу прецизног одређивања улоге научних и стручних организација у спровођењу одредаба овог међународног уговора. Прецизирано је и **овлашћење министра надлежног за послове заштите животне средине да одређује** научне и стручне организације за обављање стручних послова, као и начин прибављања и достављања стручног мишљења и обавезу вођења регистра издатих дозвола.

Чланом 8. предложена је допуна члана 30. Закона у смислу усклађивања одредаба Закона са Законом о управљању отпадом и оквирном Директивом о управљању отпадом, у погледу складиштења, припреме за поновну употребу, односно поновног искоришћења, као и у погледу термина „власник” отпада.

Чланом 9. предложено је брисање дела одредбе члана 34. став 1. тачка 2а) Закона који се односи на утврђивање мера интегрисане заштите и планирања предела и то за оне пределе које обухватају подручја изван заштићених природних добара. Овај предлог представља усклађивање са Законом о потврђивању Европске конвенције о пределу („Службени гласник РС – Међународни уговори”, број 4/11). Тим Законом, Република Србија је прихватила све обавезе које произилазе из ове конвенције ради остваривања циљева заштите, управљања и планирања предела, као и организације сарадње у овој области у оквиру Европе. У складу са овим Законом, предложено је брисање дела ове одредбе, посебно имајући у виду чињеницу да се Конвенција о пределу односи на очување, заштиту и планирање *предела на целој територију земље чланице* укључујући и заштићена подручја, а у складу са развојем еколошке мреже у Републици Србији. Принципи очувања и заштите предела као дела природне и културне баштине на целој територији Републике Србије прихваћени су и у Закону о просторном плану Републике Србије („Службени гласник РС”, број 99/11). У ставу 1. тачка 3) истог члана предложена је замена појма „објекти за прераду и одлагање отпада” појмом „постројења за складиштење, припрему за поновну употребу, третман, односно, поновно искоришћење и одлагање отпада”. Ова предложена измена представља усклађивање са Оквирном директивом о отпаду.

Чланом 10. предложена је измена назива члана и члана 38. Закона тако да се сам назив односи на заштиту од хемијског удеса. Ова измена представља међусобно терминолошко усклађивање одредаба важећег закона, поглавља 3.2 Заштита од хемијског удеса.

У члану 11. предложена је измена члана 44. Закона који се односи на систем ЕМАS. Ова измена извршена је у складу са новом уредбом ЕМАS (ЕМАS III) - Regulation (EC) No 1221/2009 која предвиђа могућност да се компаније из држава које нису чланице ЕУ, па самим тим и из Србије, могу пријавити за ЕМАS сертификацију и добити ЕМАС знак пријавом код компетентног тела неке државе чланице ЕУ и у складу са Commission Decision 2011/832/EU која се односи на појашњења у вези регистрација у ЕМАS систем, организација које нису чланице ЕУ. Овим предлогом предвиђено је да се у Републици Србији примењују српски стандарди за управљање и сертификацију система управљања заштитом животне средине и прецизира се процедура која претходи укључивању у систем ЕМАS а која се односи на претходно прибављање потврде о подацима о којима се води службена евиденција у министaрству надлежном за послове заштите животне средине, садржину захтева, као и обавезу вођења евиденције о издатим потврдама. Такође, прописано је и овлашћење министра да ближе уреди садржину захтева, документацију, садржину и образац потврде и садржину и начин вођења евиденције.

Чланом 12. предложено је брисање чл. 45. - 50. важећег закона који се односе на уређивање система ЕМАS у Републици Србији. Брисање ових одредаба извршено је у циљу усклађивања са уредбом ЕМАS (ЕМАS III) – Regulation (EC) No 1221/2009 и Commission Decision 2011/832/EU која се односи на појашњења у вези регистрација у ЕМАS систем, организација које нису чланице ЕУ.

Чланом 13. предложена је допуна члана 66. Закона додавањем новог става 4. тако што је предвиђено да се у санациони план Владе уносе прописи о државној помоћи за санацију контаминираних локација и други прописи о државној помоћи који су потребни за примену прописа о државној помоћи за санацију контаминираних локација. Оваквим решењем извршено је усклађивање са Законом о контроли државне помоћи, Уредбом о правилима за доделу државне помоћи а у складу са Закључком Владе 05 Бpoj: 401-6830/2011-1 од 9. септембра 2011. године о Попису постојећих шема државне помоћи.

Чланом 14. најпре је предложено да се члан 74. став 2. Закона допуни речју „обрада”, у циљу усаглашавања са чланом 3. став 5. тачка ц) Директиве **2003/4/EС о доступности информација о животној средини која прописује успостављање и одржавање система за обраду тражених информација о животној средини. Предложена је такође допуна овог члана новим ставовима на тај начин што предвиђа да** Агенција за заштиту животне средине успоставља и води Национални метарегистар за информације о животној средини који је саставни део информационог система као и да наведени регистар представља електронску базу података и портал ка постојећим базама и документима са информацијама из области животне средине различитих органа и организација, да је Агенција је дужна да обезбеди и одржава средства за обраду информација о животној средини као и обавезе органа. Овим допунама члана 74. извршено је усаглашавање са Директивом **2003/4/EЦ о доступности информација о животној средини и представља законско регулисање успостављања првог** Националног метарегистра за информације о животној средини.

Чланом 15. предложенo је да се дода назив и нови члан 75а, којим се прописује контрола достављања података и контрола тачности достављених података за Национални регистар извора загађивања, а којим је предвиђено да Агенција за заштиту животне средине самостално или у сарадњи са надлежном инспекцијском службом, врши контролу достављања података за Национални регистар извора загађивања и контролу тачности достављених података.

Чланом 16. предложена је измена у члану 76. Закона у погледу достављања информација, имајући у виду неравномерност прикупљања података за поједине тематске целине које се у Извештају обрађују, као и немогућност укључивања релевантних извора података (пример, републички завод за статистику који податке објављује тек 30. септембра за претходну годину). Предложеним изменама би се обезбедила релевантност годишњег извештаја у смислу укључивања и приказа свих података прикупљених и доступних Агенцији до 31. маја. У супротном, читаве тематске целине би морале да буду изостављене, због недостатка података а неке тематске целине би заправо биле копије прошлогодишњих због тога сто у претходној години није било нових резултата мониторинга (нпр. биодиверзитет).

Чланом 17. предложена је измена се члана 78. Закона која предвиђа да се приступ информацијама о животној средини остварује у складу са законом којим се уређује приступ информацијама од јавног значаја. У случају када се захтев односи на неке информације о животној средини а односи се на процедуре мерења, укључујући анализе, узорковање и пред-третман узорака, које су коришћене у прикупљању информација, орган јавне власти, уз обавештење о интернет адреси на којој су информације доступне, тражиоцу/подносиоцу захтева доставља и обавештење о стандардној процедури која је коришћена. У случају када орган јавне власти из техничких разлога није у могућности да информацију о животној средини достави у облику или формату у коме је тражена, доставиће је у другом облику или формату уз навођење разлога за такво поступање. Органи јавне власти су дужни да чувају информације о животној средини којима располажу или које се чувају у њихово име у облику или формату које је могуће лако репродуковати и који су доступни преко компјутерских телекомуникација или других електронских средстава. Ова измена је прописана из разлога повећања ефикасности достављања информација о животној средини и усаглашавања са Директивом **2003/4/EЦ о доступности информација о животној средини као и Законом** о слободном приступу информацијама од јавног значаја („Службени гласник РС”, бр. 120/04, 54/07, 104/09 и 36/10)**.**

Чланом 18. предложено је брисање члана 79. Закона - „Достављање информација на захтев”, што представља усклађивање са **Законом** о слободном приступу информацијама од јавног значаја.

У члану 19. Предложена је измена назива члана и члана 80. Закона - „Ширење информација о животној средини” који представља усаглашавање са Директивом **2003/4/EЦ о доступности информација о животној средини. Овај члан предвиђа да су** органи јавне власти дужни да предузимају све неопходне мере да обезбеде да се информације о животној средини које поседују или се чувају у њихово име активно и систематски шире јавности, посебно путем средстава компјутерске телекомуникационе и/или електронске технологије. Органи јавне власти су дужни да обезбеде да информације о животној средини постану постепено доступне у виду електронских база података које су лако доступне јавности путем јавних телекомуникационих мрежа. Органи јавне власти су дужни да редовно ажурирају и редовно објављују информације о животној средини, а посебно: 1) текстове међународних уговора и споразума, као и прописе у области заштите животне средине или у вези са њом; 2) стратегије, планове, програме и друга документа који се односе на животну средину; 3) извештаје о спровођењу прописа из области заштите животне средине, укључујући спровођење међународних уговора, стратешких докумената, планова и програма у области заштите животне средине, када су их органи јавне власти припремили или их чувају у електронском облику; 4) извештаје о стању животне средине; 5) податке који се добијају на основу мониторинга активности које утичу или могу утицати на животну средину; 6) дозволе и овлашћења за обављање активности које имају значајан утицај на животну средину; 7) уговоре који су закључени у циљу заштите животне средине; 8) студије о процени утицаја на животну средину и процене ризика које се односе на чиниоце животне средине, као и одлуке које се доносе у све три фазе поступка процене утицаја. Уређена је обавеза обавештавања јавности без одлагања у случају опасности по живот и здравље људи, животну средину и материјална добра.

У члану 20. предложена је измена члана 81. Закона у погледу учешћа јавности и заинтересоване јавности у поступку доношења одлука о: 1) стратешкој процени утицаја планова и програма на животну средину; 2) процени утицаја пројеката чија реализација може довести до загађивања животне средине или представља ризик по животну средину и здравље људи; 3) одобравању рада нових, односно постојећих постројења; 4) изради, измени, допуни, прегледу и усвајању планова квалитета ваздуха, регионалних и локалних планова управљања отпадом, односно планова управљања опасним отпадом, Националног плана за управљање отпадом, програма превенције отпада, акционих планова заштите од буке у животној средини, као и Плана заштите вода од загађивања. Учешће јавности је уређено и у погледу стратешке процене утицаја, процене утицаја и у одлучивању о пуштању у рад нових, односно постојећих постројења. Ова предложена измена је у складу са важећим одредбама Закона о управљања отпадом, и закону којим се уређује интегрисано спречавање и контроле загађивања. Предвиђен је и правни основ за доношење акта Владе којим се уређује поступак учечћа јавности у поступку израде, измене, допуне, прегледа и усвајања планова наведених планова и програма. Учешће јавности прописано у циљу усклађивања са директивом 2003/35ЕЦ о учешћу јавности у изради одређених планова и програма у вези са животном средином. Такође, ова одредба представља усклађивање и са низом других директива у области заштите ваздуха, заштите од буке у животној средини у делу у коме предвиђају учешће јавности у доношењу планова и програма.

Чланом 21. предложена је измена назива члана и члана 89. Закона која се односи на средства за финансирање заштите животне средине. Финансирање заштите животне средине врши се применом начела „корисник плаћа”, „загађивач плаћа” и „одговорности”. Предложено решење предвиђа да се средства обезбеђују из средстава буџета Републике Србије, буџета аутономне покрајине и јединице локалне самоуправе, средстава других држава, међународних организација, финансијских институција и тела, као и домаћих и страних правних и физичких лица, фондова Европске уније и других међународних фондова, донација, поклона, прилога, помоћи и др. Прописано је да се средства фонда ЕУ користе за финансирање пројеката у складу са акредитованим системом управљања ЕУ фондовима.

Чланом 22. предложена је измена назива подоодељка, назива члана и члана 90. Закона, тако да наведени члан уређује оснивање Зеленог фонда Републике Србије као буџетског фонда ради евидентирања средстава намењених финансирању припреме, спровођења и развоја програма, пројеката и других активности у области очувања, одрживог коришћења, заштите и унапређивања животне средине. Буџетски фонд се оснива на неодређено време, у складу са законом којим се уређује буџетски систем. Буџетским фондом управља Министарство. Предложено решење представља обезбеђивање даљег функционисања система финансирања животне средине.

Чланом 23. предложено је додавање нових чл. 90а – 90г. Чланом 90а предвиђено је да се средства за финансирање активности из члана 90а став 1. овог закона обезбеђују из апропријација у буџету Републике Србије за текућу годину, донација и кредита као и других јавних прихода. Чланом 90б предвиђено је да се средства Зеленог фонда Републике Србије додељују корисницима средстава у сврху финансирања заштите и унапређивања животне средине, а на основу јавних конкурса које објављује Министарство. Предвиђен је и изузетак од обавезе спровођења конкурса. Корисници средстава су правна и физичка лица са седиштем, односно пребивалиштем на територији Републике Србије која испуњавају услове за доделу средстава на основу јавног конкурса. Уговор о додели средстава закључује Министарство са корисницима средстава. Министарство прати, анализира и врши надзор над реализацијом пројеката и коришћењем средстава. Влада прописује ближе услове које морају да испуњавају корисници средстава, услове и начин расподеле средстава, критеријуме и мерила за оцењивање захтева за расподелу средстава, начин праћења коришћења средстава и уговорених права и обавеза, као и друга питања од значаја за додељивање и коришћење средстава Зеленог фонда Републике Србије. Предвиђено је да Министар прописује ближе услове за доделу и коришћење средстава Зеленог фонда Републике Србије. Чланом 90в предвиђено је да се коришћење средстава Зеленог фонда Републике Србије врши у складу са законом, националним програмом заштите животне средине и стратешким документима, листом приоритетних инфраструктурних пројеката у области животне средине и таксативно је наведена листа за шта се средства користе. Корисници средстава обавезни су да средства користе наменски, на начин и у роковима утврђеним уговором о коришћењу средстава. Ако корисник средстава додељена средства не користи на начин и за намене утврђене уговором, дужан је да ненаменски утрошена средства врати у буџет Републике Србије, а за нанету штету одговара на начин утврђен уговором о коришћењу средстава и у складу са општим правилима закона о облигационим односима. Средствима Зеленог фонда Републике Србије могу се финансирати/суфинансирати и програми, пројекти и друге активности на територији Републике Србије, ако их организују и финансирају међународне организације, финансијске институције и тела или друга правна лица, као и уколико се организују и финансирају кроз билатералну помоћ. Чланом 90г предвиђено је да је Министарство обавезно да води евиденцију обвезника плаћања свих накнада у области заштите животне средине. Евиденција обавезно садржи податке о: износу накнаде, доспелости обавезе, обрачуну камате, издатим опоменама и висини дуга, поступцима принудне наплате и друге податке. Обвезник је дужан да пријави Министарству и Агенцији престанак пословања, статусне промене и/или промене делатности, промену власништва, закупа или другог права обвезника, почетак рада новог појединачног извора загађивања, као и датум трајног затварања постојећег извора загађивања. Пријаву је обвезник плаћања дужан да достави у року од 30 дана од дана настанка промене. Министар прописује садржину, изглед и начин вођења евиденције.

Чланом 24. предложена је измена члана 100. Закона тако да Аутономна покрајина и јединица локалне самоуправе отварају буџетски фонд у складу са законом којим се уређује буџетски систем; буџетски фонд АП се финансира из прихода остварених на територији аутономне покрајине, а за буџетски фонд јединице локалне самоуправе по основу накнада прописаних Законом и других извора; да се средства буџетског фонда користе за финансирање заштите и унапређивање животне средине, на основу утврђеног програма коришћења средстава буџетског фонда који доноси надлежни орган аутономне покрајине, односно јединице локалне самоуправе у складу са акционим и санационим плановима у складу са Законом, по претходно прибављеној сагласности Министарства о намени коришћења средстава; као и да извештај о коришћењу средстава буџетског фонда, аутономна покрајина и јединица локалне самоуправе достављају министарству најкасније до 31. марта текуће године за претходну годину, односно на захтев Министарства. Министар прописује образац програма коришћења средстава буџетског фонда и извештаја о коришћењу средстава буџетског фонда, начин и рокове њиховог достављања. Ове измене су у складу са другим предложеним решењима овог закона, Законом о буџетском систему, Законом о финансирању локалне самоуправе, а представљају истовремено и прецизирање важећих одредаба закона у циљу обезбеђивања ефикасније имплементације прописа.

Чланом 25. предложена је измена члана 101. став 2. Закона која предвиђа да се могу утврдити посебне подстицајне мере: подстицаји, субвенције, депозити и њихово рефундирање, под условима и на начин утврђен овим и посебним законом и то за потрошаче који организовано враћају коришћене и неупотребљиве уређаје или њихове делове, производе или њихову амбалажу, произвођаче пластичних кеса – трегерица, оператере постројења за поновну употребу, поновно искоришћење отпада, сакупљање отпада и друге субјекте у систему управљања отпадом; такође предвиђено је и овлашћење Владе да пропише врсту, висину, критеријуме, услове и начин доделе подстицајних средстава и класификацију корисника подстицајних средстава у сврху доделе подстицајних средстава, узимајући у обзир класификацију оператера и других субјеката управљања отпадом прописану законом којим се уређује управљање отпадом. Овај предлог представља такође обезбеђивање даљег несметаног функционисања система финансирања заштите животне средине обзиром да се правни основ за доношење подзаконског акта о врсти, висини, условима и начину доделе подстицајних средстава налазио у Закону о Фонду за заштиту животне средине Наведени закон престао је да важи ступањем на снагу Закона о престанку важења Закона о Фонду за заштиту животне средине. Основ за доношење овог подзаконског акта потребно је да буде обезбеђен у системском пропису којим се уређује обезбеђивање функционисања заштите животне средине.

Чланом 26. предложене су измене и допуне члана 110. Закона који се односи на права и дужности инспектора а у складу са предложеним изменама у овом закону које се тичу ЕМАС система и обавеза у погледу Акционог плана о граничним вредностима емисије загађујућих материја у воде.

Чланом 27. предложене су измене и допуне члана 111. Закона које се односе на овлашћења инспектора у погледу предложених измена и допуна у овом закону а које се односе на: употребу природних ресурса, пројекте санације и ремедијације, доношење Акционог плана за достизање граничних вредности емисије загађујућих материја у воде, поступање сагласно Акционом плану, не достављање података Министарству и Агенцији, као и овлашћења инспектора у односу на документ Политике превенције удеса.

Чланом 28. предложене су измене и допуне члана 116. Закона који се односи на привредни преступ за не доношење Акционог плана за постепено достизање граничних вредности емисије загађујућих материја у воде не утврђивање рокова за њихово постепено достизање и не поступа у складу са Акционим планом.

Чланом 29. предложене су измене и допуне члана 117. Закона које се односе на прекршаје у вези са обавезама садржаним у предложеним одредбама овог закона, и то у вези са не достављањем података Министарству и Агенцији, као и брисањем одредбе у погледу ЕМАS система.

Чланом 30. предложене су допуне члана 117а Закона које се односе на прекршаје предузетника такође у погледу предложених одредаба овог закона у случају не доношења Акционог плана за достизање граничних вредности емисија загађујућих материја у воде, не поступањем у складу са Акционим планом, не достављање података Министарству и Агенцији.

Чланом 31. предложене су измене у члану 118. Закона у погледу брисања одредаба које се односе на прекршаје физичког лица везаних за одредбе о ЕМАS систему, а у складу са предложеним решењима о ЕМАS систему датим у овом закону.

Чланом 32. предложена је измена и допуна члана 120. Закона који се односи на прекршај одговорног лица у органу управе а тиче се предложених измена и то у погледу: система ЕМАС, евиденције издатих потврда ради укључивања у систем ЕМАС, не доношење акционих, односно санационих планова, доставља информације супротно новим материјалним одредбама које се односе на јавност и достављање информација, не достављање Агенцији и Министарству податке и извештаје.

Чл. 33. и 34. предложене су прелазне одредбе којима је предвиђено да су правна лица и предузетници која испуштају своје отпадне воде у реципијент или јавну канализацију, осим постројења која подлежу издавању интегрисаних дозвола, дужна да донесу Акциони план, у року од шест месеци од дана ступања на снагу овог закона. Да су аутономна покрајина, односно јединице локалне самоуправе дужне да донесу програм заштите животне средине, акционе, односно санационе планове у складу са Законом, у року од годину дана од дана ступања на снагу овог закона. Предвиђен је рок од годину дана за доношење подзаконских прописа на основу овог закона, као и да ће се до доношења прописа на основу овог закона примењивати важећи прописи. Овом одредбом обезбеђује се функционисање система финансирања заштите животне средине.

Чланом 35. предвиђено је да овај закон ступа на снагу осмог дана од дана објављивања у „Службеном гласнику Републике Србије”, осим одредаба чл. 22. и 23. овог закона које се примењују од 1. јануара 2017. године.

**IV. СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

За спровођење овог закона нису потребна додатна средства из буџета Републике Србије.

Финансијска средства за 2016. годину, обезбеђена су Законом о буџету Републике Србије за 2016. годину („Службени гласник РС”, број 103/15) у оквиру Раздела 23 - Министарство пољопривреде и заштите животне средине, Глава 23.0 - Министарство пољопривреде и заштите животне средине, Програм 0406 – Интегрисано управљање отпадом, хемикалијама и биоцидним производима, Функција  560 - Заштита животне средине некласификована на другом месту, Програмска активност/Пројекат 0003 - Подстицаји за поновну употребу и искоришћење отпада, Економска класификација 454 - Субвенције приватним предузећима, у износу од 2.010.000.000 динара.

Финансијска средства потребна за спровођење наведеног закона у 2017. години, обезбедиће се у оквиру лимита одређених на разделу министарства надлежног за послове заштите животне средине.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Сагласно члану 167. Пословника Народне скупштине („Службени гласник РС”, број 20/12 – пречишћен текст) предлаже се доношење овог закона по хитном поступку с обзиром да би недоношење закона по хитном поступку могло да проузрокује штетне последице у погледу остваривања стратешког опредељења Републике Србије у процесу приступања ЕУ, односно по живот и здравље људи, развој и модернизацију система заштите животне средине и успостављања система финансирања заштите животне средине. Доношење овог закона по хитном поступку је такође значајно у контексту хармонизације националног законодавства са прописима ЕУ.

Овај закон потребно је у скупштинској процедури размотрити заједно са предлозима измена и допуна других посебних закона којима се уређују поједине области заштите животне средине, којима се обезбеђује убрзан процес хармонизације прописа у области заштите од животне средине у складу са ЕУ захтевима, успостављање нових законодавних решења и континуирано функционисање система финансирања у овој области, као и система извештавања и инспекцијског надзора у овој области.

С обзиром на комплексност и повезаност материје која претходи оснивању Зеленог фонда Републике Србије као буџетског фонда, доношењем закона по хитном поступку обезбеђује се законодавни и организационо-институционални оквир за несметано функционисање система финансирања заштите животне средине у Републици Србији и постизање благовременог усклађивања са прописима Европске уније доношењем подзаконских аката.